A BIZOTTSÁG HATÁROZATA
(2008. február 18.)
a 2006/766/EK határozatnak a harmadik országok és területek - amelyekből halászati termékek emberi fogyasztásra alkalmas bármilyen formában behozhatók - jegyzékének tekintetében történő módosításáról
(az értesítés a C(2008) 555. számú dokumentummal történt)
(EGT-vonatkozású szöveg)
(2008/156/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 11. cikke (1) bekezdésére,
mivel:
(1)
A 854/2004/EK rendelet megállapítja az állati eredetű termékek hatósági ellenőrzésének megszervezésére vonatkozó különleges szabályokat. Az említett rendelet 11. cikke előírja azon harmadik országok, illetve a harmadik országok azon területei jegyzékeinek összeállítását, ahonnan egyes állati eredetű termékek behozatala megengedett, valamint meghatározza azokat a követelményeket, amelyeket figyelembe kell venni e listák összeállításakor.
(2)
A kéthéjú kagylók, tüskésbőrűek, zsákállatok, tengeri haslábúak és halászati termékek behozatalára feljogosított harmadik országok és területek jegyzékének létrehozásáról szóló, 2006. november 6-i 2006/766/EK bizottsági határozat (2) felsorolja azokat a harmadik országokat, amelyek megfelelnek a 854/2004/EK rendelet 11. cikkének (4) bekezdésében szereplő követelményeknek és ennélfogva biztosítani tudják, hogy a Közösségbe exportált, szóban forgó termékek eleget tesznek a fogyasztók egészségének védelme érdekében megállapított egészségügyi feltételeknek.
(3)
Az említett határozat II. melléklete tartalmazza azon harmadik országok és területek jegyzékét, amelyekből halászati termékek emberi fogyasztásra alkalmas bármilyen formában behozhatók.
(4)
Örményország jelenleg szerepel az említett melléklet jegyzékében, de „csak az élő, nem tenyésztett rákok” behozatalát illetően. A Bizottság által a szóban forgó országban 2007 márciusában végzett ellenőrzés rámutatott, hogy a hőkezelt és a fagyasztott, nem tenyésztett rákokra vonatkozó egészségügyi feltételek teljesültek. Emiatt Örményország felsorolását ki kell egészíteni annak érdekében, hogy a hőkezelt, nem tenyésztett rákokra, valamint a fagyasztott, nem tenyésztett rákokra is kiterjedjen a bejegyzés.
(5)
Montenegró - amely jelenleg szerepel a 2006/766/EK határozat II. mellékletének jegyzékében, de csak a következők behozatalát illetően: „halászati termékek kizárólag frissen fogott egész tengeri halakból” - tudományos információkat szolgáltatott és a Montenegróból származó, frissen fogott rákok behozatalának jóváhagyására irányuló, további kérelmet nyújtott be. Emiatt meg kell szüntetni a jelenlegi korlátozást. Engedélyezni kell a halászati termékek behozatalát.
(6)
Bosznia és Hercegovina jelenleg nem szerepel a 2006/766/EK határozat II. mellékletének jegyzékében. A Bizottság 2005. augusztus 29.-szeptember 2. között végzett ellenőrzést a szóban forgó országban. A Bizottság megállapította, hogy az illetékes hatóságok minden szükséges garanciát bemutattak arra vonatkozóan, hogy a szóban forgó egészségügyi feltételek teljesülnek. Ennélfogva Bosznia és Hercegovinát felveszik azon harmadik országok jegyzékébe, amelyekből halászati termékek behozhatók.
(7)
Bulgária és Románia jelenleg szerepel a 2006/766/EK határozat II. mellékletének jegyzékében. Mivel azonban a jegyzék csak harmadik országokra vonatkozik, az említett bejegyzések érvényüket vesztették a szóban forgó két ország Európai Unióhoz történt csatlakozásával. Ennélfogva e két tagállamot törölni kell a felsorolásból.
(8)
A szóban forgó határozat I. melléklete tartalmazza azon harmadik országok jegyzékét, amelyekből kéthéjú kagylók, tüskésbőrűek, zsákállatok és tengeri haslábúak emberi fogyasztásra alkalmas bármilyen formában behozhatók. A II. melléklet 6. lábjegyzete Marokkó esetében az egyes feldolgozott kéthéjú kagylókra irányadó további követelményekre vonatkozik. Így a következetesség érdekében helyénvaló e követelményeket átemelni az I. mellékletbe.
(9)
A 2006/766/EK határozatot ezért ennek megfelelően módosítani kell.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/766/EK határozat I. és II. melléklete helyébe az e határozat mellékletében szereplő szöveg lép.
2. cikk
Ezt a határozatot 2008. március 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2008. február 18-án.